Mai precis, Rareș Bogdan consideră că Klaus Iohannis ar fi potrivit pentru funcția de președinte al Consiliului European. În opinia liberalului, actualul președinte al României este „o figură internațională, cu relații excepționale și sprijin internațional”.
Rareș Bogdan și-a exprimat susținerea pentru Klaus Iohannis
Potrivit celor spuse de liberal, președintele are parte de sprijin din partea PPE și din partea grupului Renew, condus de Emmanuel Macron.
„Este o figură internațională, cu relații excepționale și sprijin internațional, nu doar din partea PPE, ci și din partea grupului Renew, condus de Emmanuel Macron”, a spus Rareș Bogdan la Antena 3.
El a fost întrebat dacă este posibil ca social-democrații din România și din Parlamentul European să îl sprijine pe Iohannis pentru președinția Consiliului European.
Prim-vicepreşedintele PNL nu a oferit un răspuns direct. În schimb, el a spus că România joacă pe mai multe planuri. Sunt luate în vedere mai multe funcții cheie. Este vorba despre:
- președintele Parlamentului European;
- președintele Consiliului European;
- înaltul reprezentant și președintele Comisiei Europene.
Funcția de președinte al Comisiei Europene este cea mai importantă
Președintele Comisiei este cel mai important, spune Rareș Bogdan. Acest post este echivalentul unui „prim ministru al Europei”, susține liberalul.
„Există patru funcții importante și apare a cincea, comisarul european pe apărare. Este dorit de Sikorski, actualul ministru de Externe al Poloniei. Și este posibil să o obțină, Polonia insistă asupra acestui lucru. România joacă pe mai multe planuri. Celelalte funcții cheie sunt: președintele Parlamentului European, președintele Consiliului European, înaltul reprezentant și președintele Comisiei Europene.
Președintele Comisiei este cel mai important, este practic primul ministru al Europei. Funcția este dorită de PPE, care este singurul partid care nu numai că își păstrează numărul de europarlamentari, dar chiar crește la 190-195. S&D scade la 135-150, Renew scade cel mai mult la 75-80, Verzii se prăbușesc la sub 30. Singurul grup mare, în afara de grupurile suveraniste, este PPE din care face parte și PNL, poziționându-se pe locul 3 sau 4”, a completat liberalul.
Cu altă ocazie, el a declarat că Partidul Național Liberal susține în mod exclusiv candidatura generalului Nicolae Ciucă la alegerile prezidențiale, subliniind că acesta ar fi un președinte extrem de echilibrat și necesar pentru România și Europa.
Bogdan a afirmat că contextul actual favorizează candidatura lui Nicolae Ciucă și a respins ideea ca alți posibili candidați din partid, cum ar fi Emil Boc sau Ilie Bolojan, să intre în competiție. Potrivit lui Bogdan, aceștia nici măcar nu și-au exprimat dorința de a fi incluși în sondaje de opinie.
Referindu-se la discuțiile despre posibilitatea unui candidat comun PNL-PSD la alegerile prezidențiale, Bogdan a menționat că acestea vor fi demarate după alegerile locale din 10 iunie, subliniind totodată că PNL dorește să convingă românii că soluția pentru țară este reprezentată de acest partid și de aleșii săi.